Bastrnák, Tibor, poslanec NR SR (2017-12-01):
Vážený pán predsedajúci, vážený pán minister, milé dámy, vážení páni, musím začať s odkazom pre občanov Slovenskej republiky, lebo fakt to, čo sa tu deje, to je už dosť nehorázne. Musím povedať, že vážení občania, dnešná vládna koalícia neplánuje a nebude zavádzať žiadne povinné poplatky u lekárov. Neplánujeme a nebudeme a sme proti tomu, aby niekto zaviedol povinné poplatky u lekárov. A teraz budem trošku osobnejší kvôli tomu, lebo vidím, že aj ten posledný príspevok od takého váženého pána, ako je pán poslanec Mihál, ukazuje na to, že opozícia stráca argumenty a keď stráca argumenty, tak začne osobné útoky. A to preto hovorím, lebo som už dosť dávno v tomto parlamente, vždy som pracoval v zdravotnom výbore a nikdy za tých asi pätnásť rokov som nezažil to, čo som zažil pri tomto návrhu zákona alebo pozmeňujúcich návrhoch. V zdravotníckom výbore väčšinou sme debatovali vecne a odborne. Ale to, čo bolo teraz, tak o tom v žiadnom prípade nemôžem povedať, že to bola odborná diskusia a, bohužiaľ, nebola to ani vecná diskusia. To sa stalo, že pán minister doniesol do zdravotníckeho výboru veľmi ťažký, komplikovaný zákon, ktorý riešil veľa vecí, napríklad ošetrovateľstvo, napríklad urgenty, prehliadky mŕtvych, e-Health, sestričky a tak ďalej. To znamená, že mohol by doniesť „aj päť iných zákonov“, to znamená, že samozrejme pri takýchto ťažkých zákonoch tá odborná diskusia vždy je, musí byť vecná, samozrejme, a aj to je úplne normálne, že prídu nejaké pozmeňujúce návrhy. To, či je tých pozmeňujúcich návrhov 59, 20, 10, to vždy bolo a vždy bude. Bolo tu, to tu aj pri pravicových vládach, aj pri ľavicových. Takže ten cirkus humberto, čo robila opozícia, nebolo úplne na mieste. A viete, keď na prvom výbore žiadali nás opoziční poslanci, že je veľa pozmeňujúcich návrhov, poďme, odložme to, urobili sme to, odložili sme o týždeň zdravotnícky výbor o tomto návrhu zákona. Ale čo sa stalo? Nestalo sa to, že prišli za nami, začali komunikovať o tom, čo chceme, prečo chceme vytvoriť tu, ale okamžite išli pred kamery, okamžite začali strašiť občanov a bohužiaľ, musím povedať, že veľakrát aj klamali tých občanov. A preto si myslím, hoci pán Mihál si to nemyslí, ale fakt si myslím, že ja som pravicovo rozmýšľajúci politik a myslím si, že to nie je zodpovedná opozičná politika. Keby ste prišli, milí kolegovia, za nami, keby sme my boli arogantní, keby sme vás nepočúvali a potom prídete pred kamery, je to úplne v poriadku. Nevytýkam vám to, že ste tam išli, to vytýkam vám, že predtým ste tam išli, ako ste o tom začali komunikovať. A to si myslím, že nie je korektné. Vlastne je to korektné, keď tú vašu opozičnú politiku robíte pre kamery a nie pre občanov. Ja teraz nebudem hovoriť o všetkom, nebudem, O. K., nebudem, budem hovoriť len o doplnkových ordinačných hodinách. Kvôli tomu, lebo viete dobre, že musím povedať bohužiaľ, nebol to môj nápad. Nebol to môj nápad. Ja som chcel zaviesť prednostné vyšetrenie zase kvôli tomu do systému, kvôli tomu, lebo boli za mnou občania, boli na to podnety, začali sme o tom pred mesiacom hovoriť, ale v koalícii vždy sa vládne tak, že musíme sa dohodnúť. Aj to sa stalo. Ja som vám sľúbil, že o mesiac donesiem oveľa komplexnejší návrh, ktorý bude mať vyššiu pridanú hodnotu. Viete dobre, že prednostné vyšetrenie vtedy, keď to bolo zavedené, ja si myslím, že malo miesto, aj keď to nebolo úplne systematické alebo systémový krok, ale malo to svoje miesto, ale aj to je pravda, že to bolo už dosť dávno a keď teraz chceme len tým smerom ísť, tak možnože tomu systému viac ublížime, ako pomôžeme. A to poviem, že preto. Viete dobre, že vtedy pacienti dostali tú možnosť, že mohli „predbiehať“ iných, ale na druhej strane tá fronta u toho lekára bola len vyššia a vyššia. To znamená, že ako jedným určité, určitej skupine sme pomohli, ale ďalších sme, bohužiaľ, znevýhodňovali. Je to tak. Je to fakt, musíme povedať občanom pravdu, aj keď som za to hlasoval aj ja. Teraz tento systém, úplne nový inštitút – doplnkové ordinačné hodiny – zavádza niečo úplne iné. A preto som hovoril, že bohužiaľ, nebol to môj nápad, lebo ja si myslím, že v čom je veľmi pozitívny tento systém, to je to, že pomáha aj tým, ktorí to nevyžívajú. A to je podstata veci a my ako zákonodarci ja si myslím, že vtedy robíme dobré zákony, keď dávame nejaké mantinely občanom a samozrejme necháme aj určitú voľnosť im. A to je taký, doplnkové ordinačné hodiny sú presne takým inštitútom. Nie je to povinné, je to možnosť. Je to možnosť pre tých lekárov, aby sa rozhodli, či chcú viac pracovať vo vlastnom (reakcia z pléna), áno, vo vlastnom voľnom čase, či chcú alebo nechcú. Oni sa rozhodnú. Samozrejme potom sú tu pacienti, ktorí sa môžu rozhodnúť, či to využijú alebo nie. A čo je veľmi dôležité oproti dnešnému systému, to je to, že deje sa to transparentne. Deje sa to transparentne nielen kvôli tomu, lebo bude tam cenník, viete dobre, že teraz za zdravotné výkony u lekára by sa nemalo platiť. Je to tak? Je to tak na Slovensku. A keď sa opýtame od občanov, platíte-neplatíte? Deväťdesiat percent, bohužiaľ, povie to, že áno, platí. A bohužiaľ, niekedy aj za zdravotné výkony. Ja si myslím, že keď povieme úplne jednoznačne občanom, že ľudia, doobeda nemusíte platiť za zdravotné výkony, to pochopia. A práve s tým aj tú šedú ekonómiu trošku vytlačíme, lebo občania budú vedieť, že áno, na objednanie poobede, keď idú k lekárom, tak budú musieť platiť, keď sa tak rozhodnú a samozrejme, bude tam ten cenník, ktorý budú vidieť a vedieť, že koľko musia zaplatiť. To znamená, že nielen transparentnosť, ale aj nejaký systém zavedieme do toho objednania, čo sa volá teraz doplnkové ordinačné hodiny. Jednak čo je pozitívne, že to nie je povinné, je to možnosť. Druhá vec je tá, že neuberieme z tých ordinačných hodín tých lekárov, to znamená, že pomáhame aj tým, ktorí nevyužívajú tento inštitút, lebo budú menej čakať. A na druhej strane, to je pravda, že tí, ktorí sa rozhodnú tak, že chcú zaplatiť za doplnkové ordinačné hodiny, s tým šetríme peniaze v systéme, to znamená, že pre tých, ktorí, pre tých ľudí, ktorí nie sú v časovej tiesni, bude viac peňazí na ich ošetrenie. A ja to neberiem, tento inštitút, ako to nie je o tom, že peniaze dať alebo nie peniaze. To je skôr o ľuďoch, ktorí sú v časovej tiesni. Preto fakt nechápem to, že prečo treba strašiť ľudí, prečo treba strašiť s tým, že budú platiť povinne 50 eur alebo 30 eur. Nebudú platiť povinne nič. Dá sa povedať, že v systéme, keď prijmeme tento zákon, sa neudeje žiadna novinka, systém takisto bude pokračovať ako doteraz, len na druhej strane je tu jedna možnosť, čo ľudia môžu využiť a hlavne aj lekári môžu využiť, keď chcú. A práve kvôli tomu, nakoľko je to nový inštitút, aby sme ochránili pacientov, dali sme tam, ja si myslím, že dosť veľa takých mechanizmov, ktoré práve dúfame a samozrejme v praxi to uvidíme, bráni tomu, aby nemohli eventuálne lekári tlačiť ľudí, nie tie doplnkové ordinačné, do tých doplnkových ordinačných hodín. Ale viete, mne vadí trošku to, keď opozícia používa také argumenty, ktoré nie sú reálne. Keď viete, ako funguje u nás systém a so slzami v očiach hovoríte o tom, že sú chudáci, ktorí o tretej, o štvrtej musia čakať na tie lístky. Áno, bohužiaľ, to je tak. Ale, bohužiaľ, to, že u nás nefunguje všetko stopercentne, keď porovnáme s inými štátmi, ktoré dávajú oveľa viac peňazí do zdravotníctva, tam to ako funguje? Lepšie? Horšie? Sú veci, ktoré lepšie fungujú a sú veci, ktoré horšie. Veľakrát vytýkate alebo spomínate, že fú, sú čakacie lehoty na lekára, na rôzne vyšetrenia, na rôzne zákroky. Prečo inde, kde dávajú oveľa viac do zdravotníctva, nie sú? Viete, niekedy, bohužiaľ, to mi vadí, že vytvárate také mýtusy, ktoré sú také polopravdy a s tým, samozrejme, manipulujete s tými voličmi, manipulujete s občanmi a to nie je fér, že zneužívate ich city v zdravotníctve. Ja si myslím preto, že v zdravotníctve by sme mali konkrétne a odborne diskutovať a nie citovo zneužívať tých občanov. Veľa vecí by som ešte mohol povedať, lebo je tu otázka, že prečo sme teda znížili na 30 a prečo nie 50? Viete dobre, že pri tom, že vy hovoríte, že to je veľmi zlý inštitút, na druhej strane to počúvam, že organizácia alebo asociácia na ochranu práv pacientov toto víta. To znamená, že pacienti to vítajú. A práve oni, lebo oni s nami komunikovali, nie tak ako vy, oni žiadali nás, aby sme znížili to na 30, aby to nebolo 50. My sme ich upozornili na to, na čo aj lekári upozorňujú verejnosť a tí, ktorí ste lekári, poznáte systém, viete, že to je tak, že bohužiaľ, tým zúžime určitej časti populácie tie výkony, ktoré vedia urobiť, lebo napríklad v gastroenterológii je jeden výkon 80 eur. Je to tak, pán doktor? Je. Bohužiaľ, títo nebudú môcť využiť tento inštitút. Preto niektorí ľudia navrhovali to, aby tam nebol žiadny strop. Ale práve preto, lebo Asociácia pre ochranu práv pacientov nás žiadala, aby tam bol ochranný limit pre pacientov, preto sme dali tých 30 eur, a preto sme povedali aj to, že budeme monitorovať situáciu a môžeme, môžeme, samozrejme, zmeniť zákon, ale nestrašiť vás, prosím vás, ľudí, že budú musieť platiť 30 eur. Nebude to 30 eur. Hovoril som už aj vo faktických, že existuje zákon o cenách, to znamená, že lekári, samozrejme, nemôžu buchnúť na brucho a dať nejaké hausnumerá. Samozrejme budú tam korektné ceny a ja si myslím, že dali sme aj také mechanizmy do tohto zákona, ktoré doteraz neboli. A vy sa tu tvárite, že ako veď nech všetko zostane tak, ako doteraz bolo, bude to dobre. Na druhej strane hovoríte, že ako to je teraz, takto to nie je dobré. No v poriadku, keď to takto nie je dobré, ako je teraz a chcete to zmeniť, tak ukážte, že ako. Lebo tu nevidím. Jediný návrh alebo jediný pozmeňujúci návrh som videl doteraz, to je od pána poslanca Beblavého a to som už vysvetľoval na výbore, vysvetlím aj teraz, nie je to dobrý návrh. Hoci mohol by som byť hrdý, že opísal trošku tento návrh, čo sme dali na doplnkové ordinačné hodiny a opísal ešte ten návrh, čo som dal pred mesiacom, ale aj ja som musel prísť na to, že ten môj pôvodný návrh nebol dobrý, lebo tento je komplexnejší. Totiž pán poslanec navrhuje to, že znížiť týždenné ordinačné hodiny v doplnkových ordinačných hodinách z 30 na 20, tak to je maličkosť, ale navrhuje to, veď viete, že ako funguje ten teraz systém. Špecialisti, minimálne päť, ale možnože aj desať, väčšina špecialistov, 5 až 10 dní pracujú zadarmo. To znamená, že nedostávajú od poisťovní platbu za ich výkony. Kto je v systéme, vie, že to je tak. On navrhuje to, aby sme týmto špecialistom zvýšili ordinačné hodiny, alebo aby sme dali možnosť zvýšiť ordinačné hodiny a teraz už nebudú pracovať 5 až 10 dní zadarmo, ale možnože 12 dní zadarmo. To je sociálne, to je korektné? Pýtam sa. A samozrejme môžeme hovoriť, viete dobre, že tie čakacie lehoty, to, že ľudia musia čakať, to nie je kvôli tomu, lebo zlý je systém. Áno, môžeme trošku vylepšiť, možnože aj s týmto návrhom, ale na druhej strane vieme dobre, že nielen sestričiek je málo na Slovensku, aj lekárov je málo na Slovensku. A za to nezodpovedá táto vláda, nezodpovedá opozícia, za to zodpovedá v prvom rade demografia. A to tu nespomíname. Nehovoríme pravdu ľuďom, ale chceme ich zaviesť, neviem kam a chceme na tom získať nejaké politické body pre určité strany, pre svoje krátkodobé politické ciele, čo nie je správne. Takže pán Beblavý chce na plecia týchto lekárov dať ešte viac, hej, a hovorí, že veď to je sociálne, že to takto bude. Ale pritom nezavádza tie inštitúty, ktoré sme my zaviedli, tie kontrolné inštitúty a samozrejme nezavádza ani tie pokuty, s čím vieme eventuálne zamedziť, aby nevznikli tam také situácie, aké, bohužiaľ, vznikajú aj dnes, že hoci cez normálne ordinačné hodiny zdravotné výkony sú zadarmo, len, bohužiaľ, ľudia, občania tejto krajiny to nepociťujú. Takže, milé dámy, vážení páni, pomaličky skončím. Ja fakt si myslím, že tá hystéria, ktorá bola vyvolaná okolo tohto zákona alebo pozmeňujúceho zákona, nebola opodstatnená a ja si myslím, že keď v kľude trošku a bez politických emócií premyslíte, a teraz hovorím o tej časti, čo hovorí o doplnkových ordinačných hodinách, keď to premyslíte, tak musíte uznať, že je to taká možnosť, ktorá možnože bude dobre fungovať. Dnes, samozrejme, je to ťažké kvôli tomu, lebo keď do zdravotníctva zavádzate niečo nové, každý má strach. Majú aj poskytovatelia, majú aj pacienti. Bohužiaľ, za tých posledných 12, 15, 20 rokov sú zvyknutí na to, že je reforma, potom reforma reformy, potom reforma reformy a samozrejme preto chápem, že aj pacienti, aj odborná verejnosť, aj lekári, aj sestričky a zdravotníci všeobecne ako majú strach, keď nejaký nový inštitút sa zavádza. Som o tom presvedčený, že keď aj vy nám pomôžete, opozícia v tom, aby ľudia, aby občania sa dozvedeli, uvedomili, že v normálnych ordinačných hodinách nie sú žiadne povinné poplatky, to znamená, že je to zadarmo a keď chcú, môžu využiť takýto inštitút, tak to celkovo pomôže zdravotníctvu a samozrejme, čo je najdôležitejšie, pomôže občanom tejto republiky. A teraz už nemám na to veľmi čas, ale verte nám, alebo keď to prečítate, tak to aj vidíte, že fakt zaviedli sme množstvo ochranných mechanizmov v tomto zákone práve pre tých občanov. Tie tri, ktoré sme predložili na záver, to znamená, že 30, ochranný limit, ako som hovoril, na základe požiadavky Asociácie pre ochranu práv pacientov, to, že sme tam, 15 dní sme zvýšili na 20, to nestačilo, dali sme ešte tam povinnosť lekárom, ktorým prídu na normálne ordinačné hodiny s výmenným lístkom pacienti, že tiež musia dať alebo tiež musia ošetriť tých pacientov do 20 dní. To znamená, to je tiež ochrana pre tých pacientov, hej? A tretia vec, to, že sme dali, že musia sa objednávať cez nejaký systém, tak to je práve tiež ochrana pre tých pacientov, aby nemohol byť zneužívaný tento inštitút, aby náhodou neboli tí pacienti, aby bola lepšia kontrola, aby neboli títo pacienti vytesnení do tých doplnkových ordinačných hodín. Ešte raz a na záver, nezavádzame, nechceme a nebudeme zavádzať žiadne povinné poplatky u lekárov. Ďakujem vám veľmi pekne. (Potlesk.)